Gedagte vir die dag: Gemors | Maroela Media
Ons weet nie vir seker nie, maar dit is waarskynlik dat die soldate Jesus se woorde gehoor het: "Vader, vergewe hulle … " 'n Mens sou dink dit sou hulle op een of ander manier geraak het. Soos om hulle regtig baie sleg te laat voel, of hulle ten minste te laat wonder of hulle nie dalk 'n fout begaan het nie. Maar nee. Hulle het voortgegaan en sy klere uitgeloot.
Soms sal jy vir iemand bid en regtig hul beste belange op die hart dra – jou kind of eggenoot of kollega – en hulle sal maar net aanhou om jou soos gemors te behandel. Moet asseblief nie moedeloos word nie.
God sien nie net jou opoffering en jou pyn raak nie, Hy weet ook presies hoe dit voel, want Hy was self daar en het die littekens as bewys daarvan. Dit voel dalk nie vir jou asof Hy ingryp soos wat Hy behoort nie, maar weet net dat jy Hom kan vertrou. Hy het jou liewer as wat jy jou kan indink. Hy gee om oor jou hartseer. Hy sal jou nie los soos jy is of waar jy is nie.
Jy weet tog jy is nié gemors nie, of hoe?
Jesus, dit help om te weet U weet hoe dit voel. Versterk my sodat ek ook kan optree soos wat U opgetree het. Amen